Noi detalii în cazul incendiului izbucnit într-un bloc din București. De la ce a pornit focul și care e starea răniților
Fetița de numai o lună și jumătate, care a ajuns la spital intoxicată cu fum în urma unui incendiu violent izbucnit, duminică, într-un bloc din Sectorul 2 al Capitalei, se află în continuare în grija medicilor.
Internați sunt și părinții ei, amândoi în stare gravă. Apartamentul lor a fost cuprins de flăcări, cel mai probabil din cauza unei candele. Pompierii au evacuat zeci de persoane.
Incendiul a izbucnit în jurul prânzului, într-un apartament situat la etajul 6, în care locuia o familie cu patru persoane.
Vecinii au sunat imediat la pompieri, când au văzut că fumul gros a inundat casa scării.
20 de oameni au apucat să iasă în timp util din case, dar alți zece au fost scoși pe brațe de pompieri.
Femeie evacuată: "Era fum pe hol. Am deschis ușa că a batut, a văzut că intră în casă și m-au luat să mă ducă la spital".
Trei locatare cu vârste cuprinse între 56 și 70 de ani au ajuns la Spitalul Pantelimon, aflat chiar peste drum de blocul lor. Din păcate, pompierii au găsit pe casa scării în stare de inconștiență o tânără.
Femeia a fost adusă la Spitalul Floreasca în stare gravă. În apartamentul cuprins de flăcări, pompierii l-au găsit și pe soțul ei de 40 de ani, dus și el tot în stare gravă Spitalul Bagdasar-Arseni.
Ambii sunt internați la secția de Terapie Intensivă.
Bebelușul celor doi, care are o lună și jumătate, și bunica lui au ajuns la Spitalul Grigore Alexandrescu, iar copilul a rămas internat.
În acest caz, anchetatorii au deschis un dosar penal pentru vătămare corporală din culpă și distrugere.